NARIADENIE KOMISIE (ES) č. 1877/2006
z 18. decembra 2006,
ktorým sa mení a dopĺňa nariadenie (ES) č. 878/2004, ktorým sa ustanovujú prechodné opatrenia v súlade s nariadením (ES) č. 1774/2002 pre niektoré živočíšne vedľajšie produkty klasifikované ako materiály z kategórie 1 a 2 a určené na technické účely
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených na ľudskú spotrebu (1), a najmä na jeho článok 4 ods. 4, článok 5 ods. 4 a článok 32 ods. 1,
keďže:
(1)
V nariadení (ES) č. 1774/2002 sa stanovujú zdravotné predpisy týkajúce sa živočíšnych vedľajších produktov neurčených na ľudskú spotrebu. V tomto nariadení sa živočíšne vedľajšie produkty klasifikujú ako materiály kategórie 1, 2 a 3 v závislosti od rizika, ktoré takéto produkty predstavujú.
(2)
V súlade s uvedeným nariadením sa živočíšne vedľajšie produkty, ktoré nie sú klasifikované ako materiály kategórie 1 alebo 3, klasifikujú ako materiál kategórie 2 bez ohľadu na akékoľvek ďalšie posúdenie rizika spojeného s týmito produktmi. Povolené používanie živočíšnych vedľajších produktov na kŕmne účely závisí od toho, či je taký materiál klasifikovaný ako materiál kategórie 1, 2 alebo 3. Kým určitý materiál kategórie 3 sa môže používať na kŕmne účely, materiál kategórie 2 je vo všeobecnosti z takéhoto používania vylúčený.
(3)
Niektoré živočíšne vedľajšie produkty, ktoré možno považovať za nízkorizikové, však nespadajú do definície materiálu kategórie 3 v nariadení (ES) č. 1774/2002. Automatická klasifikácia takéhoto materiálu ako materiálu kategórie 2 nezodpovedá rizikám spojeným s takýmito produktmi.
(4)
Nariadenie Komisie (ES) č. 878/2004 z 29. apríla 2004, ktorým sa ustanovujú prechodné opatrenia v súlade s nariadením (ES) č. 1774/2002 pre niektoré živočíšne vedľajšie produkty klasifikované ako materiály z kategórie 1 a 2 a určené na technické účely (2), bolo prijaté s cieľom povoliť pokračovanie uvádzania na trh, vývozu, dovozu a tranzitu určitých živočíšnych vedľajších produktov klasifikovaných ako materiál kategórie 1 a 2, ktoré sú určené výlučne na technické použitie.
(5)
V správe o živočíšnych vedľajších produktoch (3), ktorú Komisia prijala 21. októbra 2005 a predložila Rade 24. októbra 2005, sa odzrkadľujú problémy týkajúce sa klasifikácie určitého materiálu ako materiálu kategórie 2 a predpokladá sa niekoľko zmien a doplnení nariadenia (ES) č. 1774/2002 v rámci revízie uvedeného právneho predpisu, ktorej začiatok je naplánovaný na koniec roka 2006.
(6)
Do prijatia týchto zmien a doplnení by malo byť možné používať určité nízkorizikové živočíšne vedľajšie produkty, ktoré sú v súčasnosti klasifikované ako materiál kategórie 2, na určité kŕmne a technické účely. V súlade s uvedeným by sa mal rozšíriť rozsah pôsobnosti nariadenia (ES) č. 878/2004 s cieľom povoliť používanie určitého nízkorizikového materiálu kategórie 2 na výrobu technických produktov a na určité kŕmne účely.
(7)
Nariadenie (ES) č. 878/2004 by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Nariadenie Komisie (ES) č. 878/2004 sa mení a dopĺňa takto:
1.
Názov sa nahrádza takto:
2.
Článok 1 sa nahrádza takto:
„Článok 1
Rozsah pôsobnosti
1. Toto nariadenie sa vzťahuje na tieto živočíšne vedľajšie produkty, klasifikované v nariadení (ES) č. 1774/2002 ako materiál kategórie 1 alebo kategórie 2 a určené výlučne na technické použitie:
a)
kože a usne zo zvierat, ktoré boli ošetrené látkami zakázanými podľa smernice 96/22/ES (4);
b)
kafilerické tuky získané z materiálu kategórie 1 vyrobeného prostredníctvom metódy 1 uvedenej v kapitole III prílohy V k nariadeniu (ES) č. 1774/2002, ktorý bol v prípade kafilerických tukov pochádzajúcich z prežúvavcov očistený tak, aby maximálna úroveň zvyšných celkových nerozpustných nečistôt nepresahovala 0,15 % hmotnosti, a deriváty tukov, ktoré spĺňajú aspoň normy uvedené v kapitole III prílohy VI k nariadeniu (ES) č. 1774/2002;
c)
črevá prežúvavcov (s obsahom alebo bez obsahu) a
d)
kosti a výrobky z kostí, ktoré obsahujú chrbticu a lebku, a rohy hovädzieho dobytka, ktoré boli odstránené z lebky použitím metódy, prostredníctvom ktorej sa lebečná dutina zachovala v neporušenom stave.
Toto nariadenie sa však nevzťahuje na živočíšne vedľajšie produkty získané zo zvierat uvedených v článku 4 ods. 1 písm. a) bodoch i) a ii) nariadenia (ES) č. 1774/2002.
2. Toto nariadenie sa vzťahuje na tieto živočíšne vedľajšie produkty klasifikované v nariadení (ES) č. 1774/2002 ako materiál kategórie 2 podľa článku 5 ods. 1 písm. g) uvedeného nariadenia, ktoré sú určené na kŕmenie zvierat iných ako hospodárske suchozemské zvieratá, na kŕmenie hospodárskych kožušinových zvierat alebo na technické použitie vrátane návnad pri rybolove:
a)
suchozemské bezstavovce okrem druhov patogénnych pre zvieratá alebo ľudí vrátane akýchkoľvek ich vývinových štádií ako napr. larvy;
b)
vodné živočíchy okrem vodných cicavcov, ak nepochádzajú z akvakultúry;
c)
živočíchy pochádzajúce z akvakultúry chované osobitne na účely použitia ako návnada pri rybolove pod podmienkou, že návnada sa pred použitím v akvakultúre spracuje;
d)
zvieratá patriace do zoologických radov Rodentia (hlodavce) a Lagomorpha (zajacovité) vrátane jedincov chovaných ako hospodárske zvieratá na výrobu produktov živočíšneho pôvodu a
e)
produkty získané alebo vyrobené zo zvierat uvedených v písm. a) až d) ako napr. ikry, ale s výnimkou mäsa získaného zo zvierat uvedených v písm. d).
3.
Vkladá sa tento článok 1a:
„Článok 1a
Výnimka vzťahujúca sa na obchodné doklady a veterinárne osvedčenia
Odchylne od bodu 1 kapitoly III prílohy II k nariadeniu (ES) č. 1774/2002 môžu maloobchodní predajcovia dodávať živočíšne vedľajšie produkty uvedené v článku 1 ods. 2 tohto nariadenia konečným spotrebiteľom okrem hospodárskych subjektov bez toho, aby k nim bol počas prepravy priložený obchodný doklad alebo veterinárne osvedčenie, ak sa takéto osvedčenie vyžaduje podľa nariadenia (ES) č. 1774/2002.“
4.
V druhej vete článku 2 sa odkaz „v písmenách c) a d) článku 1“ nahrádza odkazom „v písm. c) a d) článku 1 ods. 1“.
5.
V druhej vete článku 3 sa odkaz „v písmene a) článku 5“ nahrádza odkazom „v odsekoch 1 alebo 2 článku 5“.
6.
Posledná veta článku 4 ods. 2 sa nahrádza takto:
„Pokiaľ ide o živočíšne vedľajšie produkty uvedené v článku 1 ods. 1, dovážané zásielky a zásielky v tranzite sa prepravujú v súlade s postupom monitorovania stanoveným v článku 8 ods. 4 smernice Rady 97/78/ES (5).
7.
Článok 5 sa nahrádza takto:
„Článok 5
Označovanie, dodávky, vedenie záznamov a požiadavky na spracovanie
1. Okrem splnenia požiadaviek na označenie stanovených v kapitole I prílohy II k nariadeniu (ES) č. 1774/2002 musia byť všetky balenia živočíšnych vedľajších produktov uvedených v článku 1 ods. 1 tohto nariadenia označené etiketou, na ktorej je uvedené ‚ZAKÁZANÉ NA POUŽITIE V POTRAVINÁCH, KRMIVE, HNOJIVÁCH, KOZMETIKE, LIEKOCH A ZDRAVOTNÍCKYCH POMÔCKACH’.
V prípade živočíšnych vedľajších produktov určených na použitie v liekoch sa však v súlade s právnymi predpismi Spoločenstva môže použiť odlišná etiketa, na ktorej je uvedené ‚URČENÉ LEN PRE LIEKY’.
2. Všetky balenia živočíšnych vedľajších produktov uvedených v článku 1 ods. 2 musia byť označené etiketou, na ktorej je uvedené ‚NEURČENÉ NA ĽUDSKÚ SPOTREBU’, pokiaľ nie sú odosielané v predajných baleniach, na ktorých je uvedené, že obsah je určený len na kŕmenie spoločenských zvierat alebo na použitie ako návnada pri rybolove.
3. Živočíšne vedľajšie produkty uvedené v článku 1 tohto nariadenia sa dodávajú do technického závodu určeného na používanie takýchto materiálov a schváleného v súlade s článkom 18 ods. 1 nariadenia (ES) č. 1774/2002.
Živočíšne vedľajšie produkty uvedené v článku 1 ods. 2 sa môžu dodávať aj:
a)
do zariadenia na predbežné spracovanie schváleného v súlade s článkom 10 ods. 1 nariadenia (ES) č. 1774/2002;
b)
do skladu schváleného v súlade s článkom 11 ods. 1 nariadenia (ES) č. 1774/2002;
c)
do závodu na výrobu krmiva pre spoločenské zvieratá schváleného v súlade s článkom 18 ods. 1 nariadenia (ES) č. 1774/2002;
d)
do chovu alebo prevádzky, kde sa držia zvieratá v súlade s požiadavkami uvedenými v článku 23 ods. 2 písm. c) nariadenia (ES) č. 1774/2002;
e)
do miesta výroby alebo prípadne do výrobnej prevádzky:
i)
kozmetických výrobkov v súlade so smernicou Rady 76/768/EHS z 27. júla 1976 o aproximácii právnych predpisov členských štátov týkajúcich sa kozmetických výrobkov (6);
ii)
veterinárnych liekov v súlade so smernicou Európskeho Parlamentu a Rady 2001/82/ES zo 6. novembra 2001, ktorou sa ustanovuje Zákonník spoločenstva o veterinárnych liekoch (7);
iii)
liekov v súlade so smernicou Európskeho Parlamentu a Rady 2001/83/ES zo 6. novembra 2001, ktorou sa ustanovuje Zákonník spoločenstva o humánnych liekoch (8);
iv)
zdravotníckych pomôcok v súlade so smernicou Rady 93/42/EHS zo 14. júna 1993 o zdravotníckych pomôckach (9) alebo
v)
diagnostických pomôcok in vitro v súlade so smernicou Európskeho parlamentu a Rady 98/79/ES z 27. októbra 1998 diagnostických zdravotných pomôckach in vitro (10), alebo
f)
priamo na maloobchodný predaj, keď sa živočíšne vedľajšie produkty:
i)
odosielajú v predajných baleniach označených etiketou, na ktorej je zreteľne uvedené, že obsah je určený len na:
-
kŕmenie spoločenských zvierat alebo na použitie ako návnada pri rybolove;
ii)
sušia spôsobom dostatočným na zničenie patogénnych organizmov vrátane salmonely alebo
iii)
zmrazujú, pokiaľ ide o živočíšne vedľajšie produkty uvedené v článku 1 ods. 2 písm. b), c) a d), pokiaľ ide o rad Rodentia (hlodavce).
Bez toho, aby bolo dotknuté nariadenie Komisie (ES) č. 811/2003 z 12. mája 2003, ktorým sa vykonáva nariadenie Európskeho parlamentu a Rady (ES) č. 1774/2002 vo vzťahu k zákazu vnútrodruhovej recirkulácie rýb, zakopávaniu a spaľovaniu vedľajších živočíšnych produktov a určitých prechodných opatrení (11), živočíšne vedľajšie produkty uvedené v článku 1 ods. 2 písm. b) tohto nariadenia sa môžu dodávať aj na použitie ako krmivo do chovu alebo prevádzky na chov vodných živočíchov.
4. Vlastník alebo prevádzkovateľ (alebo ich zástupca) závodov, chovov alebo prevádzok uvedených v odseku 3 tohto článku:
a)
vedie záznamy v súlade s článkom 9 nariadenia (ES) č. 1774/2002;
b)
zabezpečuje, aby živočíšne vedľajšie produkty boli v prípade potreby spracované spôsobom, ktorý je v súlade s požiadavkami príslušného orgánu tak, aby výsledný materiál nepredstavoval riziko pre zdravie zvierat a verejné zdravie;
c)
ďalej odosiela alebo používa živočíšne vedľajšie produkty výlučne na účely povolené príslušným orgánom.
8.
V článku 7 písm. b) sa odkaz „v súlade s článkom 5 písm. c)“ nahrádza odkazom „v súlade s článkom 5 ods. 3“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2006